Title: ประกาศกรมทะเบียนการค้า เรื่อง การยื่นคำขอจดทะเบียนทางอินเตอร์เน็ต

ประกาศกรมทะเบียนการค้า

ประกาศกรมทะเบียนการค้า
เรื่อง การยื่นคำขอจดทะเบียนทางอินเตอร์เน็ต

เพื่ออำนวยความสะดวกแก่ผู้ประสงค์จะจดทะเบียนนิติบุคคล
กรมทะเบียนการค้าได้ปรับปรุงวิธีการยื่นคำขอจดทะเบียนให้สามารถดำเนินการทางอินเตอร์เน็ตได้ด้วย

กรมทะเบียนการค้าจึงกำหนดหลักเกณฑ์วิธีปฏิบัติในการยื่นคำขอจดทะเบียนทางอินเตอร์เน็ตไว้
ดังนี้

๑.  การยื่นคำขอจดทะเบียนทางอินเตอร์เน็ต
ให้ใช้กับการจดทะเบียนจัดตั้งห้างหุ้นส่วนสามัญนิติบุคคล ห้างหุ้นส่วนจำกัด
และบริษัทจำกัด ที่มีสำนักงานแห่งใหญ่ตั้งอยู่ในกรุงเทพมหานคร

๒.  ให้ผู้ประสงค์จะยื่นคำขอจดทะเบียนทางอินเตอร์เน็ต
ลงทะเบียนและกรอกข้อมูลได้ที่เว็บไซต์ www.thairegistration.com
ยกเว้นผู้ที่มี
Password เมื่อคราวลงทะเบียนจองชื่อนิติบุคคลอยู่แล้วไม่ต้องลงทะเบียนใหม่

๓. 
เมื่อนายทะเบียนตรวจสอบแล้วจะแจ้งผลให้ผู้ขอจดทะเบียนทราบทางอีเมล์
ในกรณีที่มีข้อบกพร่อง
ให้ผู้ขอจดทะเบียนแก้ไขข้อบกพร่องแล้วกรอกข้อมูลที่ถูกต้องแจ้งกลับนายทะเบียนอีกครั้งหนึ่งทางอีเมล์
๔.  ในกรณีที่นายทะเบียนแจ้งผลว่า
คำขอจดทะเบียนถูกต้อง ให้ผู้ขอจดทะเบียนพิมพ์ (Print out) คำขอจดทะเบียนและเอกสารประกอบจากเว็บไซต์ของกรม แล้วนำไปให้ผู้เป็นหุ้นส่วน
หุ้นส่วนผู้จัดการ ผู้เริ่มก่อการ และกรรมการผู้มีอำนาจลงลายมือชื่อแล้วแต่กรณี
เมื่อผู้มีอำนาจลงลายมือชื่อในคำขอดังกล่าวแล้ว
ให้ผู้ขอจดทะเบียนนำคำขอดังกล่าวไปยื่นได้ที่ส่วนจดทะเบียนธุรกิจกลาง
สำนักทะเบียนธุรกิจ กรมทะเบียนการค้า จังหวัดนนทบุรี เพื่อดำเนินการรับจดทะเบียนต่อไป
โดยจะยื่นด้วยตนเองหรือส่งทางไปรษณีย์ก็ได้

๕.  การชำระค่าธรรมเนียม
ผู้ขอจดทะเบียนทางอินเตอร์เน็ตสามารถเลือกชำระค่าธรรมเนียมได้ ๓ วิธี คือ 
๕.๑  ขอใช้บริการ Internet Banking โดยหักบัญชีกับธนาคารกรุงไทย จำกัด (มหาชน) ธนาคารเอเชีย จำกัด
(มหาชน) หรือธนาคารไทยพาณิชย์ จำกัด (มหาชน)
๕.๒  ชำระเงินที่ Counter ธนาคารกรุงไทย จำกัด (มหาชน) หรือ ธนาคารเอเชีย จำกัด
(มหาชน)
๕.๓  ชำระเงินที่กรมทะเบียนการค้า ณ
สำนักงานที่ยื่นคำขอจดทะเบียน

ทั้งนี้ ตั้งแต่วันที่ ๑๖ มกราคม
๒๕๔๕[๑]

ประกาศ ณ วันที่ ๑๕ มกราคม พ.ศ. ๒๕๔๕
อรจิต 
สิงคาลวณิช
อธิบดีกรมทะเบียนการค้า

พรพิมล/แก้ไข
๒๖/๐๖/๔๕
B+A (C)

ศิริยา/ผู้จัดทำ
๑๖
ธันวาคม ๒๕๔๘

[๑] ราชกิจจานุแบกษา เล่ม ๑๑๙/ตอนที่ ๒๗
ง/หน้า ๓๓/๒ เมษายน ๒๕๔๕